钦定古今图书集成/明伦汇编/官常典/第581卷 > 杨守谦
## 钦定古今图书集成/明伦汇编/官常典/第581卷 > 杨守谦

按《明外史》本传：“守谦，字允亨，徐州人。父志学，字逊夫，
弘治六年进士，巡抚大同、宁夏，边人爱之，累官刑部
尚书，卒谥康惠。守谦举嘉靖八年进士，授屯田主事，
改职方，历郎中，练习兵计。出为陕西副使，改督学政
有声，就拜参政。未任，擢右佥都御史，巡抚山西。上言
偏头、老营堡二所馀地千九百馀顷，请兴举营田。因”
荐副使张镐为提调牛种，取给本土。帝称为忠，即报
可。俄移抚延绥，请久任镐终其事。其后二年，营田大
兴。计秋获可当帑银十万，边关谷价减十五。守谦荐
镐可大用，且言延绥、安定诸边可如例。户部请推行
之九边。帝悦，命亟行之。录守谦、镐功。守谦未去延绥，
而镐已巡抚宁夏矣。守谦至延绥，言“激劝军士在重
赏。令：斩一首者陞一级，不愿者予白金三十两。赏已
薄，又文移察勘，动涉岁时，以故士心不劝。近宣、大事
棘，稍加赏格，请倍增其数，镇巡官验明即给。盖增级
袭荫，有官者利之，穷卒觊赏而已。”兵部以为然。定斩
首一级者与五十两，著为令。以前山西修边功，增俸
一级，赐金币有加；请给新设游兵月饷，发仓储贷饥
卒。皆报许。二十九年进副都御史，巡抚保定，兼督紫
荆诸关。去镇之日，倾城号泣，有追送数百里外者。抵
保定，未几，俺荅入寇，立率师倍道入援。帝闻其至，甚
喜，令营崇文门外。会副总兵朱楫、参将祝福、冯登亦
各以兵至，人心稍安。寇游骑散掠枯柳诸村，去京城
二十里。守谦及楫等兵移营东直门外。诏同仇鸾调
度京城及各路援兵，相机战守。寇薄都城，诸将高秉
元、徐镛等御之不能却。帝拜鸾大将军，进守谦兵部右侍郎，协同提督内外诸军事。鸾时自孤山还，至东
直门观望，斩死人首六级报功。守谦孤军薄《俺荅》营，
而阵无后继，不敢战。帝闻不悦。而尚书丁汝夔虑丧
师，戒勿轻战。诸将离城远，见守谦不战，亦坚壁，辄引
汝夔及守谦为辞，流闻禁中，帝益怒。初，寇抵安定门，
诏守谦与楫等合击，莫敢前。守谦亦委无部檄，第申
儆备。寇遂毁城外庐舍。城西北隅火光烛天，内臣园
宅在焉，环泣帝前，称：“将帅为文臣制，故寇得至此。”帝
怒曰：“守谦拥众自全，朕亲降旨趣战，何得以部檄为
解？”寇退，遂执守谦与汝夔廷鞫之。坐失误军机，即日
戮于市。守谦临刑时，慨然曰：“臣以勤王反获罪，谗贼
之口，实蔽圣聪。皇天后土知臣此心，死何恨！”边陲吏
士知守谦死，无不流涕者。守谦坦易无城府，驭下多
恩意。守官廉，位至开府，萧然若寒士然。性迟重，客有
劝之战者，应曰：“周亚夫何人乎？”客曰：“公误矣。今日何
得比汉法！”守谦不纳，竟得罪。隆庆初，赠兵部尚书，谥
“恪愍。”